༢༤༡༽༄། ། འཁོར་འདས་གཉིས་ཀྱི་ཆོས་རང་རིག་འདུག་ལུགས་ཀྱི་སྤྲིངས་ཡིག། »» བླ་མ་དམ་པ་རྣམས་ལ་ཕྱག་འཚལ་ལོ། ། ཆེ་བའི་བདག་ཉིད་རྗེ་བཙུན་གྱིས། ། ཡི་གེ་བསྐུར་ཅིག་ཅེས་པའི་དོན། ། རང་ཉིད་ཡོན་ཏན་ཆེ་ན་ཡང་། ། གུས་པས་ཞུས་པར་གྱུར་པ་འདི། ། གསུང་མི་བཅག་ཕྱིར་བྲི་བར་བྱ། ། རང་གཞན་འཁོར་བའི་སྡུག་བསྔལ་ལས། ། བརྒལ་ཞིང་སྒྲོལ་བར་བྱེད་པའི་ཐབས། ། ལྟ་སྤྱོད་རྣམ་པ་གཉིས་སམ་ཡང་། ། ཐབས་དང་ཤེས་རབ་རྣམ་གཉིས་སུ། ། དུས་གསུམ་རྒྱལ་བའི་གསུང་རབ་དང་། ། བླ་མ་དམ་པའི་གདམས་ངག་རྣམས། ། འདི་ལས་གཞན་མེད་རྣལ་འབྱོར་པ། ། ལྟ་བ་རྟོགས་པའི་སྤྱོད་པ་ཡིས། ། རྫོགས་པའི་སངས་རྒྱས་བྱང་ཆུབ་ཐོབ་པ་ཡང་། ། ཚུལ་ཁྲིམས་བསྲུངས་པས་རྒྱལ་བ་ཡི། ། སྟོབས་བཅུ་ཐོབ་པར་གསུངས་པ་ཡིན། ། ལྟ་བ་རྟོགས་པ་མེད་པ་ཡི། ། སོ་སོའི་སྐྱེ་བོས་ཚུལ་ཁྲིམས་ལ། ། ཇི་བཞིན་ཉམས་སུ་བླང་གྱུར་པས། ། གོང་མའི་ཡོན་ཏན་ཐོབ་པ་ཡང་། ། ཐུབ་པ་ཆེན་པོ་གསུངས་པ་ཡིན། ། ཇི་ལྟར་མཁའ་ལ་འཕུར་བའི་བྱ། ། གཤོག་པ་གཅིག་གིས་མི་བགྲོད་ལྟར། ། ཐབས་དང་བྲལ་བའི་ཤེས་རབ་ཀྱིས། ། བྱང་ཆུབ་ཐོབ་པ་མི་སྲིད་པས། ། ཚུལ་ཁྲིམས་གཞིར་བྱས་ཐབས་རྣམས་ཀྱིས། ། རྫོགས་པའི་བྱང་ཆུབ་ཐོབ་པར་མཛོད། ། རྫོགས་པའི་བྱང་ཆུབ་ཐོབ་དོན་དུ། ། བྱང་ཆུབ་མཆོག་ཏུ་སེམས་བསྐྱེད་ནས། ། སྦྱིན་དང་ཚུལ་ཁྲིམས་བཟོད་པ་དང་། ། བརྩོན་འགྲུས་བསམ་གཏན་ལ་སོགས་པ། ། དཀར་ཕྱོགས་བྱས་དང་ཡོད་པ་ཡི། ། དགེ་བ་བྱང་ཆུབ་ཆེན་པོར་བསྔོ། ། གནས་ལུགས་ལྟ་བ་བསྟན་པ་ཡི། ། ཉམས་སུ་ལེན་བཞིན་ད་ལྟ་ཡི། ། དཀར་པོ་ཕྱོགས་ཀྱི་དགེ་བ་དང་། ། འཁོར་འདས་གཉིས་ཀྱིས་བསྡུས་པའི་ཆོས། ། གཟུགས་ནས་ཐམས་ཅད་མཁྱེན་པའི་བར། ། གཟོད་ནས་ཞི་ཞིང་མ་སྐྱེས་པ། ། སྨྲ་བསམ་ཤེས་བརྗོད་ཡུལ་ལས་འདས། ། ཤེས་རབ་ཕ་རོལ་ཕྱིན་པ་དེ། ། རང་གི་རིག་པའི་འདུག་ལུགས་ཡིན། ། གཟུགས་ནས་ཐམས་ཅད་མཁྱེན་པའི་བར། ། ཕྱི་རོལ་དོན་དུ་ཡོད་མིན་ཏེ། ། འཛིན་པས་བཟུང་བའི་རྣམ་རྟོག་ཡིན། ། ཇི་ལྟར་ཆུ་ལ་ཆུ་བཞག་དང་། ། ཇི་ལྟར་མར་ལ་མར་བཞག་ལྟར། ། རྟོག་དང་མི་རྟོག་དབྱེར་མེད་པ། ། འཁོར་འདས་གཉིས་ཀྱི་འདུག་ལུགས་ཡིན། ། འདུག་ལུགས་གོ་བ་ལྟ་བ་ཡིན། ། ལྟ་བ་གོ་བ་རྟོགས་པ་ཡིན། ། བརྗོད་མེད་གཤིས་ལས་མི་གཡོ་བ། ། ལྷུན་གྱིས་གྲུབ་པའི་འདུག་ལུགས་ཡིན། ། འགྲེ་ལོག་སྤྱི་ཚུགས་གར་གནས་ཀྱང་། ། སེམས་ཉིད་གཤིས་ལས་གཡོ་བ་མེད། ། རང་སེམས་སྒོམས་ཤིག་རྣལ་འབྱོར་པ། ། རྣམ་རྟོག་སེམས་དང་ཆོས་རྣམས་ཀྱི། ། ངང་ལ་བཞག་པས་འདུག་ལུགས་ཀུན། ། མངོན་དུ་གྱུར་ཅིང་གསལ་ནས་མཆི། ། འདི་ལས་དྲི་ས་གར་ཡང་མེད། ། བདེ་བདེ་པོ་དང་གསལ་གསལ་པོ། ། རེས་ཡོད་རེས་མེད་ཏིང་འཛིན་ལ། ། འོང་དུ་རེ་བས་བསྒོམས་ན་ཡང་། ། བྱིས་པ་འཇའ་ཚོན་བདའ་བ་བཞིན། ། ཇེ་རིང་ཇེ་རིང་མཁའ་ལ་ཡལ། ། སེམས་ཀྱི་འདུག་ལུགས་གོ་བས་ན། ། སྒོམ་པ་པོ་མེད་སྒོམ་པའང་མེད། ། ལྷ་མེད་སྔགས་ཀྱང་ཡོད་མ་ཡིན། ། སྤྲོས་པ་མེད་པའི་རང་བཞིན་ལ། ། ལྷ་དང་སྔགས་ནི་ཡང་དག་གནས། ། རྡོ་རྗེ་འཆང་གིས་གསུངས་པ་དེ། ། སྐྱེ་འཇིག་འགྲོ་འོང་མེད་པའི་དོན། ། སྐྱེས་ཆེན་ཁྱེད་ཀྱི་རང་བཞིན་ལགས། ། ཉིད་ཀྱིས་ཐུགས་སུ་ཆུད་ན་ཡང་། ། ཡི་གེ་བསྐུར་ཅེས་གསུངས་པས་ན། ། དམ་པའི་གསུང་བཅག་འོས་མིན་ཕྱིར། ། ཡི་གེར་བྲིས་པ་གྱུར་པ་ཙམ། ། འདི་བྲིས་དགེ་བའི་རྩ་བ་དེ། ། རྫོགས་པའི་བྱང་ཆུབ་མཆོག་ཏུ་བསྔོ། ། རྫོགས་སོ། ། ། ། ««